โฆษก ศบค. วันนี้มีผู้ติดเชื้อเพิ่ม 19 คน เสียชีวิตเพิ่ม 1 คน โดยผู้ติดเชื้อมากที่สุดยังคงเป็นกรุงเทพฯ
โฆษก ศบค. วันนี้มีผู้ติดเชื้อเพิ่ม 19 คน เสียชีวิตเพิ่ม 1 คน โดยผู้ติดเชื้อมากที่สุดยังคงเป็นกรุงเทพฯน.พ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. แถลงสถานการณ์โรคโควิด19 ว่า วันนี้มีผู้ป่วยเพิ่มขึ้น 19 คน รวมมีผู้ป่วยสะสม 2,811 คน หายป่วยเพิ่ม 109 คน รวมหายป่วยแล้ว 2,108 คน เสียชีวิตเพิ่มอีก 1 คน รวมเสียชีวิต 48 คน โดยผู้เสียชีวิตเป็นชายอายุ 50 ปี อาชีพขับแท็กซี่ มีโรคประจำตัวเป็นเบาหวานและสูบบุหรี่ รวมทั้งมีประวัติรับส่งผู้โดยสารไปสนามมวยลุมพินี ทั้งนี้จำนวนผู้ติดเชื้อที่ลดลงวันนี้ เป็นผลมาจาก 14 วัน ที่ทุกฝ่ายทำงานร่วมกันอย่างหนัก อยู่บ้าน หยุดเชื้อเพื่อชาติ หลังจากการประกาศเคอร์ฟิว 1 สัปดาห์ ส่วนผู้ป่วย 19 คน ในจำนวนนี้ 10 คน มีประวัติสัมผัสกับผู้ป่วยที่ยืนยันก่อนหน้านี้ และ 7 คน อยู่ในกรุงเทพฯ ทำให้ผู้ติดเชื้อสะสมมากที่สุดอยู่ที่กรุงเทพฯ 1,447 คน ,ภูเก็ต 193 คน , นนทบุรี 152 คน แต่หากเทียบกับอัตราส่วนผู้ป่วยต่อประชากร 1 แสนคน จังหวัดภูเก็ตยังคงมีผู้ป่วยมากที่สุด ร้อยละ 46.69 รองลงมา คือ กรุงเทพฯ ร้อยละ 25.57 และนะลา ร้อยละ 19.27สำหรับผู้ป่วยยืนยันสูงสุดเมื่อแยกตามอาชีพสูงสุด ได้แก่ อาชีพรับจ้างทั่วไป/ฟรีแลนซ์ ,รองลงมา คือ อาชีพค้าขาย/ธุรกิจส่วนตัว ,พนักงานร้านสถานบันเทิง , และนักเรียน/นักศึกษา ขณะที่จังหวัดที่มีผู้ป่วยรายใหม่จำแนกตามจังหวัดในช่วง 7 วันที่ผ่านมามีอยู่ 11 จังหวัด ได้แก่ กรุงเทพฯ นนทบุรี ภูเก็ต ชลบุรี ยะลา ปัตตานี สงขลา กระบี่ นราธิวาส ขอนแก่น และชุมพร